**Закон**

**о Високом савету судства**

I. ОСНОВНЕ ОДРЕДБЕ

Предмет закона

Члан 1.

Овим законом уређује се положај, надлежност, организација и начин рада Високог савета судства (у даљем тексту: Савет), услови и поступак за избор изборних чланова Савета, трајање мандата и престанак њихове функције и обезбеђење услова и средстава за рад Савета.

1. Положај Савета

Независност

Члан 2.

Савет је независан државни орган који обезбеђује и јемчи независност судова, судија, председника судова и судија поротника.

У оквиру своје надлежности Савет остварује сарадњу са Високим саветом тужилаштва, органима Републике Србије, аутономне покрајине, јединице локалне самоуправе или градске општине, јавним службама, имаоцима јавних овлашћења и другим физичким и правним лицима, правосудним саветима других држава и међународним организацијама.

Средства за рад Савета

Члан 3.

Средства за рад и функционисање Савета (у даљем тексту: буџет Савета), обезбеђују се у буџету Републике Србије, на предлог Савета.

Савет самостално располаже средствима буџета која су опредељена за рад Савета.

Влада не може без сагласности Савета, обуставити, одложити или ограничити извршење буџета Савета.

Поступак за утврђивање предлога буџета Савета уређује се овим законом.

Припрема предлога буџета Савета

Члан 4.

Секретар Савета припрема предлог буџета Савета у складу са законом којим се уређује буџетски систем и доставља га радном телу Савета надлежном за финансијска питања (у даљем тексту: буџетска комисија).

Буџетска комисија утврђује предлог буџета Савета и упућује га председнику Савета ради достављања на мишљење министарству надлежном за послове финансија.

О предлогу из става 2. овог члана министар надлежан за послове финансија доставља Савету образложено мишљење.

Ако министар надлежан за послове финансија има примедбе на достављени предлог буџета Савета, организоваће консултације са председником Савета и буџетском комисијом ради постизања сагласности.

Ако министар надлежан за послове финансија нема примедбе на предлог буџета Савета или се постигне сагласност из става 4. овог члана, Савет утврђује коначан предлог буџета Савета, који министарство надлежно за послове финансија без измена укључује у нацрт закона о буџету Републике Србије, а Влада без измена у предлог закона о буџету Републике Србије.

Ако се не постигне сагласност из става 4. овог члана, министарство надлежно за послове финансија коначан предлог буџета Савета из става 5. овог члана, без измена укључује у нацрт закона о буџету Републике Србије, а Влада без измена у предлог закона о буџету Републике Србије.

 Ако се не постигне сагласност из става 4. овог члана Влада у образложењу предлога закона о буџету Републике Србије наводи разлоге због којих сматра да предлог буџета Савета није прихватљив.

Одредбе ст. 1. до 7. овог члана примењују се и на поступак предлагања буџетских средстава из надлежности Савета прописаних Законом о уређењу судова.

Контрола извршења буџета Савета

Члан 5.

Контрола извршења буџета Савета и интерна финансијска контрола и ревизија спроводе се у складу са прописима који уређују буџетски систем, рачуноводство и ревизију.

Седиште и обележја Савета

Члан 6.

Седиште Савета је у Београду.

Савет има печат, који садржи назив и грб Републике Србије и назив и седиште органа, у складу са посебним законима.

Састав Савета

Члан 7.

Савет има 11 чланова.

Чланови Савета су шест судија које бирају судије, четири истакнута правника које бира Народна скупштина и председник Врховног суда, као члан по положају.

Председник Савета

Члан 8.

 Савет има председника, кога бира Савет међу изборним члановима Савета из реда судија на пет година.

 Председник Савета представља Савет, сазива и председава седницама Савета, усклађује рад Савета, стара се о спровођењу аката Савета и врши друге послове у складу са законом и актима Савета.

Потпредседник Савета

Члан 9.

 Савет има потпредседника, који се бира међу изборним члановима Савета које бира Народна скупштина на пет година.

 Потпредседник Савета обавља послове председника у случају његовог одсуства или спречености.

Однос са судовима, другим органима, имаоцима јавних овлашћењима, физичким и правним лицима, судијама и председницима судова

Члан 10.

 Судови, други органи Републике Србије, аутономне покрајине, јединице локалне самоуправе, градске општине, имаоци јавних овлашћења, физичка и правна лица, као и судије и председници судова, дужни су да поступају по захтевима Савета за достављање информација, докумената и другог материјала у вези са вршењем послова из надлежности Савета.

 Судије и председници судова дужни су да поступају и по одлукама Савета.

2. Положај чланова

Имунитет

Члан 11.

 Чланови Савета не могу бити позвани на одговорност за мишљење дато у вези са вршењем функције члана Савета и за гласање приликом доношења одлука Савета.

 Чланови Савета не могу без одобрења Савета бити лишени слободе у поступку покренутом због кривичног дела које су учинили као чланови Савета.

Удаљење са функције члана Савета

Члан 12.

 Члан Савета обавезно се удаљује са функције за време трајања притвора.

 Члан Савета може бити удаљен са функције до окончања поступка за утврђивање основа за престанак функције.

 Одлуку о удаљењу са функције члана Савета доноси Савет.

 Члан Савета о чијем се удаљењу одлучује изузима се из одлучивања.

 Против одлуке о удаљењу члан Савета може изјавити[[1]](#footnote-1) жалбу Уставном суду у року од три дана од дана пријема одлуке, која искључује право на подношење уставне жалбе.

 Жалба Уставном суду не задржава извршење одлуке.

Права из радног односа

Члан 13.

 Изборни члан Савета остварује права из радног односа у Савету у складу са прописима који уређују права из радног односа судија, ако овим законом није друкчије одређено.

 За време трајања мандата изборном члану Савета мирују права из радног односа које је остваривао пре избора за члана Савета.

 Изузетно од става 2. овог члана, изборни члан Савета кога је изабрала Народна скупштина, а који је професор на правном факултету, може остваривати права из радног односа на правном факултету.

Плата и накнада за рад

Члан 14.

 Изборни члан Савета има право на основну плату једнаку основној плати председника Врховног суда.

 Изборни члан Савета кога бира Народна скупштина који остварује права из радног односа на правном факултету има право на месечну накнаду за рад у Савету у висини разлике између плате члана Савета, обрачунате за пуно радно време без увећања по основу година проведених на раду и плате коју остварује на правном факултету.

 Члан Савета по положају има право на месечну накнаду за рад у Савету у износу од 30%[[2]](#footnote-2) основне плате из става 1. овог члана.

 Председнику Савета основна плата увећава се за 20%, а потпредседнику Савета за 10%.

 Изборни члан Савета има право на накнаду плате за време одсуствовања са рада и на накнаду трошкова у случајевима прописаним законом И ДРУГИМ ПРОПИСОМ , као и право на накнаду за неискоришћени годишњи одмор, под истим условима и у истом обиму права као и остали запослени у Савету.

Неспојивост послова

Члан 15.

 Изборни члан Савета из реда судија не може вршити судијску функцију за време трајања мандата у Савету.

 Члан Савета кога бира Народна скупштина не може бити на функцији у органима Републике Србије, аутономне покрајине или јединице локалне самоуправе или јавним службама, бити члан политичке странке, нити политички деловати на други начин, бавити се јавним или приватним плаћеним послом, нити пружати правне услуге или давати правне савете уз накнаду.

 Са функцијом члана Савета неспојиви су и друга функција, посао или приватни интерес који су противни достојанству и независности члана Савета или штете угледу Савета.

 Етички одбор Савета одлучује које су друге функције, послови и приватни интереси противни достојанству и независности члана Савета и штете угледу Савета.

 Члан Савета може, ван радног времена, да се без посебног одобрења бави наставном, научном и уметничком делатношћу, уз накнаду.

 У случајевима одређеним законом, члан Савета може, у току радног времена, да обавља наставну делатност у Правосудној академији.

 Члан Савета може у току радног времена, по одобрењу председника Савета, да учествује у раду стручних тела образованих у складу са посебним прописима и радних група за израду закона и других аката.

 Изборни члан Савета за време трајања мандата не може бити биран за судију, председника суда или носиоца јавнотужилачке функције.

Мандат чланова Савета

Члан 16.

 Мандат члана Савета траје пет година, осим за члана по положају.

 Изборни члан Савета не може бити поново биран на ту функцију.

II. НАДЛЕЖНОСТ И НАЧИН РАДА САВЕТА

Надлежност

Члан 17.

Савет:

1. бира судије и судије поротнике;
2. одлучује о престанку функције судије и судије поротника;
3. бира председника и потпредседника Савета;
4. поставља вршиоце функције председника Врховног суда и председника осталих судова;
5. бира председника Врховног суда и председнике осталих судова;
6. одлучује о престанку функције председника Врховног суда и председника осталих судова;
7. предлаже Врховном суду кандидате за судије Уставног суда;
8. одлучује о трајном премештају и привременом упућивању судија;
9. одређује број судија и судија поротника за сваки суд;
10. одлучује о удаљењу судија, председника судова и судија поротника;
11. одлучује о неспојивости вршења других фуНкција, служби и послова са функцијом судије и судије поротника;
12. одлучује у поступку вредновања рада судија и председника судова;
13. одређује састав и престанак мандата чланова дисциплинских органа, именује чланове дисциплинских органа и уређује начин рада и одлучивања у дисциплинским органима;
14. одлучује о жалби у дисциплинском поступку;
15. даје сагласност на програм сталне обуке за судије и запослене у судовима и врши надзор над његовим спровођењем;
16. утврђује програм почетне обуке за судије;
17. доноси Етички кодекс;
18. разматра и одлучује о извештају Етичког одбора о поштовању Етичког кодекса;
19. одлучује о постојању непримереног утицаја на рад судија и судова и мерама за спречавање непримереног утицаја;
20. обавља послове правосудне управе из своје надлежности;
21. одлучује о питањима имунитета судија и изборних чланова Савета;
22. предлаже обим и структуру буџетских средстава и врши надзор над њиховим трошењем, у складу са законом;
23. одлучује о приговорима у поступку избора за чланове Савета из реда судија;
24. прикупља и анализира статистичке податке и доноси годишње и вишегодишње планове у циљу ефикасног управљања кадровским, финансијским и материјалним ресурсима судова;
25. образује радна тела Савета и врши избор и резрешење њихових чланова;
26. даје мишљење о изменама постојећих или доношењу нових закона који уређују положај судија, организацију и поступање судова, као и других системских закона које судови примењују или су од значаја за обављање судијске функције;
27. доноси годишњи извештај о свом раду;
28. обавештава јавност о свом раду;
29. сарађује са правосудним саветима других држава и међународним организацијама;
30. доноси акте предвиђене законом;
31. обавља и друге надлежности и послове одређене законом.

Начин рада

Члан 18.

 Седница Савета је јавна, а Савет може да одлучи да седница буде затворена за јавност, у складу са Уставом, законом и актом Савета.

 Седницу Савета сазива председник Савета у случају предвиђеном Пословником о раду Савета или на предлог најмање три члана Савета.

 Савет може да одржи седницу ако је присутно најмање осам чланова Савета.

Радна тела

Члан 19.

 Радна тела Савета су: Комисија за вредновање рада судија и председника судова, Изборна комисија, Комисија за праћење правилне расподеле предмета, Буџетска комисија, Етички одбор и дисциплински органи.

 Ради заштите од непримереног утицаја на вршење судијске функције Савет именује члана Савета из реда судија за поступање у случајевима непримереног утицаја на рад судија и судова. Поступање именованог члана Савета и Савета у случајевима непримереног утицаја ближе се уређује актом Савета.

 Ради разматрања појединих питања из своје надлежности Савет може да образује и друга радна тела.

 Образовање, састав и начин рада радних тела ближе се уређује актом Савета, у складу са законом..

Одлучивање

Члан 20.

 Одлуке Савета доносе се већином гласова свих чланова.

 Изузетно од става 1. овог члана, одлуку о избору председника и потпредседника Савета, одлуку о избору председника Врховног суда или председника осталих судова, одлуку о разрешењу председника Врховног суда или председника осталих судова и одлуку о разрешењу судије, Савет доноси већином од осам гласова. Савет доноси одлуку јавним гласањем изузев одлуке о избору председника и потпредседника Савета и одлуке о избору председника Врховног суда, које се доносе тајним гласањем.

 Одлука Савета мора бити образложена, ако законом није друкчије одређено.

Пословник о раду Савета

Члан 21.

Савет доноси Пословник о раду Савета којим се ближе уређују начин рада и поступак одлучивања Савета.

Објављивање аката и одлука Савета

Члан 22.

 Пословник о раду Савета, друга општа акта Савета, одлука о избору или престанку функције судије или председника суда, одлука о избору председника и потпредседника Савета, одлука којом се констатује избор члана Савета из реда судија, одлука о престанку функције члана Савета, као и друге одлуке Савета одређене законом објављују се у „Службеном гласнику Републике Србије” и на интернет страници Савета.

Јавност рада

Члан 23.

 Савет доноси годишњи извештај о раду који се објављује на интернет страници Савета.

 Годишњи извештај о раду Савета доставља се Народној скупштини ради информисања.

 Савет редовно обавештава јавност о свом раду на начин уређен Пословником о раду Савета.

Етички одбор

Члан 24.

Етички одбор се стара о поштовању и примени Етичког кодекса.

Етички одбор подноси Савету годишњи извештај о поштовању Етичког кодекса и обавља друге послове у складу са актом Савета.

III. ПОСТУПАК ЗА ИЗБОР ЧЛАНОВА САВЕТА

1. Избор кандидата за чланове Савета из реда судија

Одлука о отпочињању поступка

Члан 25.

Одлуку о отпочињању поступка избора кандидата за чланове Савета из реда судија доноси председник Савета најкасније шест месеци пре истека мандата изборних чланова Савета из реда судија.

Одлука из става 1. овог члана објављује се у „Службеном гласнику Републике Србије” и на интернет страници Савета и доставља се председнику Изборне комисије Савета (у даљем тексту: Изборна комисија).

Заступљеност судова

Члан 26.

Изборни чланови Савета из реда судија бирају се из следећих судова:

1. један из Врховног суда;
2. један из апелационих судова и Управног суда;
3. један из виших судова;
4. један из привредних судова и Привредног апелационог суда;
5. један из основних судова;
6. један из прекршајних судова и Прекршајног апелационог суда.

Услови за кандидовање за члана Савета из реда судија

Члан 27.

Кандидат за члана Савета из реда судија може бити сваки судија[[3]](#footnote-3).

За члана Савета може бити биран судија кога предложи седница свих судија једног или више судова према врсти и степену суда (члан 26) у којима судија врши судијску функцију.

Седница свих судија једног суда може да предложи само једног судију.

На седници свих судија, о предложеним кандидатима, гласа се тајно.

За члана Савета може бити изабран и судија кога подржи најмање 20 судија према врсти и степену суда, у којем врши судијску функцију ( члан 26). Судија може да подржи само једног кандидата.

Изузетно од става 5. овог члана, кандидат за изборног члана Савета из реда судија Врховног суда, Прекршајног апелационог суда, Привредног апелационог суда и Управног суда статус кандидата стиче подношењем пријаве.

Председник суда и вршилац функције председника суда не може бити кандидат за избор у Савет.

Бирачко право

Члан 28.

Судије бирају чланове Савета на основу слободног, општег, једнаког и непосредног изборног права, тајним гласањем.

Нико нема право да, по било ком основу, спречава или приморава судију да гласа или да га позива на одговорност због гласања.

Судија гласа само за кандидата са листе кандидата врсте, односно степена суда у којем врши судијску функцију (члан 26).

Изборна комисија

Члан 29.

Поступак предлагања кандидата за чланове Савета из реда судија организује и спроводи Изборна комисија.

Изборна комисија се састоји од председника и четири члана и њихових заменика, које бира Савет из реда судија, уз њихову сагласност.

Заменици чланова Изборне комисије имају иста права и одговорности као и чланови које замењују.

Чланови Савета не могу истовремено бити чланови и заменици чланова Изборне комисије.

Мандат члановима Изборне комисије траје пет година, уз могућност поновног избора.

Чланови Изборне комисије не могу се кандидовати за изборне чланове Савета.

Положај Изборне комисије

Члан 30.

Изборна комисија је независна у раду и ради на основу закона и прописа донетих на основу закона.

Изборна комисија доноси одлуке већином гласова свих чланова.

За свој рад Изборна комисија одговара Савету који обезбеђује услове за њен рад.

Судови су дужни да пружају помоћ Изборној комисији и да јој достављају податке потребне за рад.

Изборне радње

Члан 31.

Изборна комисија, по пријему одлуке о отпочињању поступка предлагања кандидата, доноси одлуку о изборним радњама и роковима. Одлука Изборне комисије објављује се на интернет страници Савета.

Председник Изборне комисије доставља председницима судова одлуку о отпочињању поступка предлагања кандидата и одлуку о изборним радњама и роковима.

Председник суда дужан је да одлуку о отпочињању поступка предлагања кандидата и одлуку о изборним радњама и роковима, учини доступним свим судијама у суду чијим радом руководи, на одговарајући начин.

Председник суда је дужан да закаже седницу свих судија ради предлагања кандидата у року који је одређен одлуком Изборне комисије.

Кандидациона пријава

Члан 32.

Кандидациона пријава доставља се Изборној комисији у року од 30 дана од дана објављивања одлуке о отпочињању поступка предлагања кандидата за изборне чланове Савета у „Службеном гласнику Републике Србије”.

Уз кандидациону пријаву достављају се: потписана изјава кандидата о прихватању кандидатуре, одлука седнице свих судија суда или судова којом се предлаже кандидат, односно образац са потписима судија који подржавају кандидата, као и лични и професионални подаци о кандидату.

Кандидат може одустати од кандидатуре подношењем писмене изјаве Изборној комисији најкасније осам дана од дана утврђивања коначне листе кандидата.

Поступак по пријави

Члан 33.

Изборна комисија испитује благовременост, дозвољеност и потпуност пријаве.

Изборна комисија у року од 24 часа од пријема непотпуне пријаве закључком позива кандидата да поднету пријаву допуни у року од 48 часова од часа пријема, уз упозорење да се у супротном пријава одбацује.

Неблаговремену недозвољену и непотпуну пријаву изборна комисија одбацује решењем.

Коначна листа кандидата

Члан 34.

Изборна комисија утврђује коначну листу кандидата у року од 15 дана од истека рока из члана 32. став 1. овог закона.

Изборна комисија утврђује по једну коначну листу кандидата за сваки степен и врсту судова (члан 26).

Редослед кандидата на листама утврђује се према редоследу предаје кандидационих пријава Изборној комисији.

Изборна комисија истовремено објављује све утврђене коначне листе кандидата заједно са личним и професионалним подацима и програмима кандидата, на интернет страници Савета.

Представљање кандидата

Члан 35.

Сви кандидати имају једнако право на представљање судијама.

Изборна комисија утврђује рок за представљање кандидата који не може бити краћи од 60 дана.

Изборна комисија утврђује распоред представљања кандидата у седиштима апелационих судова и о њему обавештава све судије према врсти и степену суда (члан 26).

Председници судова дужни су да дозволе судијама присуство на представљањима кандидата у седишту апелационог суда на чијој се територији налазе.

Изборна комисија, уз сагласност кандидата, организује видео снимање представљања кандидата у апелационим судовима и тако добијене видео записе објављује на интернет страници Савета.

Кандидати имају право на плаћено одсуство за дане када се представљају у седиштима апелационих судова.

Кандидати имају право да се непосредно представе судијама и у другим судовима према врсти и степену суда (члан 26).

Савет обезбеђује надокнаду путних трошкова кандидата за представљање у седиштима апелационих судова.

Време избора и бирачка места

Члан 36.

Датум и време спровођења избора одређује Изборна комисија и о томе обавештава све председнике судова десет дана пре избора.

Председници судова обавештавају јавним обавештењем све судије о дану и времену одржавања избора, најкасније осам дана пре дана одржавања избора.

Гласање за кандидате за изборне чланове Савета из реда судија обавља се на бирачким местима у судовима одређеним од стране Изборне комисије.

Бирачки одбори и гласачки материјал

Члан 37.

Изборна комисија је дужна да благовремено припреми материјал за гласање за свако бирачко место и то: списак судија који гласају на том бирачком месту, потребан број гласачких листића и утврђену листу кандидата.

За свако бирачко место Изборна комисија именује бирачки одбор.

Бирачки одбор чине три судије које нису кандидати за избор.

Изборна комисија организује обуку чланова бирачких одбора.

Начин гласања

Члан 38.

Утврђена листа кандидата на дан гласања мора бити видно истакнута на свим бирачким местима и у свим судовима према степену и врсти суда (члан 26), који бирају кандидата на тој листи кандидата.

Сваки судија гласа лично.

Гласање је тајно.

Гласа се на овереним гласачким листићима.

Бирачки одбор спроводи гласање у просторији суда коју благовремено одреди председник суда.

Изузетно од става 5. овог члана, ако је судија из здравствених разлога онемогућен да дође на бирачко место, на његов захтев бирачки одбор може омогућити да гласа и ван бирачког места.

Утврђивање резултата

Члан 39.

Бирачки одбор по затварању бирачких места без одлагања сачињава, потписује и доставља Изборној комисији записник о резултатима гласања који садржи: број судија са правом гласа на том бирачком месту, број судија који су гласали, број гласачких листића који су убачени у гласачку кутију, број неважећих гласачких листића, број важећих гласачких листића и број гласова које је добио сваки од кандидата.

Изборна комисија утврђује укупан број судија и број судија који су гласали по бирачким местима, број неупотребљених, неважећих и важећих гласачких листића, број гласова који су кандидати добили на појединим бирачким местима, као и број укупно добијених гласова по кандидатима за сваку листу кандидата.

Записник о утврђивању резултата избора, кога потписују сви чланови Изборне комисије, доставља се Савету.

Право на приговор

Члан 40.

Судија има право да, преко Изборне комисије, поднесе приговор Савету због повреде изборног права, у року од 24 часа од када је повреда изборног права учињена.

Савет одлучује о приговору решењем у року од 48 часова од пријема приговора и доставља га подносиоцу приговора преко Изборне комисије. Ако Савет по приговору не донесе решење у прописаном року, сматра се да је приговор усвојен.

Ако Савет усвоји приговор, поништава изборну радњу, односно избор, а изборна радња или избор се понавља у року од десет дана.

Право на жалбу

члан 41.

Против решења Савета којим је одбачен или одбијен приговор подносилац може поднети жалбу Управном суду у року од 48 часова од часа објављивања решења.

Против решења Савета којим је усвојен приговор кандидат и сваки судија може поднети жалбу Управном суду у року од 48 часова од часа објављивања тог решења.

Управни суд доноси одлуку по жалби у року од 72 часа од пријема жалбе са списима.

Ако Управни суд усвоји жалбу и поништи изборну радњу односно изборе, одговарајућа изборна радња, односно избори поновиће се најкасније за десет дана.

Објављивање резултата

Члан 42.

За члана Савета изабран је судија који према врсти и степену суда (члан 26) добије највећи број гласова.

Ако два или више кандидата према врсти и степену суда (члан 26) добију једнак највећи број гласова, избори се понављају за те кандидате у року од 15 дана.

Савет после одлучивања о приговору или протеку рока за подношење приговора објављује коначне резултате гласања и доноси одлуку којом констатује избор члана Савета.

2. Избор кандидата које бира Народна скупштина

Члан 43.

Народна скупштина бира четири члана Савета међу истакнутим правницима са најмање десет година искуства у правној струци од осам кандидата које предложи одбор Народне скупштине надлежан за правосуђе (у даљем тексту: Одбор), после јавног конкурса, гласовима две трећине свих народних посланика.

Услови за избор члана Савета

Члан 44.

За члана Савета може бити изабрано лице које, поред услова из члана 43. овог закона, испуњава и следеће услове:

1) да испуњава опште услове за рад у државним органима;

2) да има стечено високо образовање на основним академским студијама на правном факултету у обиму од најмање 240 ЕСПБ или високо образовање стечено на основним студијама на правном факултету у трајању од најмање четири године;

3) да има искуство и знање од значаја за рад правосуђа;

4) да је достојан за обављање функције члана Савета;

5) да није испунио опште услове за старосну пензију;

6) да не обавља судијску или јавнотужилачку функцију;

7) да није вршио непримерен утицај на рад судија, судова или носилаца јавнотужилачке функције и јавног тужилаштва;

8) да у јавним иступањима није заступао ставове који угрожавају независност судства или самосталност јавног тужилаштва[[4]](#footnote-4).

Достојност подразумева моралне особине које члан Савета треба да поседује и понашање у складу са тим особинама. Моралне особине су: поштење, савесност, правичност, достојанственост, истрајност и узорност, а понашање у складу са тим особинама подразумева чување угледа Савета и судства у вршењу функције и изван ње, свест о друштвеној одговорности, очување самосталности и непристрасности интегритета и достојанства у вршењу функције и изван ње и старање о очувању поверења у рад и ауторитет Савета и судства у јавности.

Приликом избора посебно се цени стручни или научни рад од значаја за рад правосуђa, као и разумевање правосуђа и залагање у професионалном раду или јавном деловању за независност судства.

Поступак за избор члана Савета кога бира Народна скупштина

Члан 45.

Народна скупштина бира члана Савета међу истакнутим правницима, после спроведеног јавног конкурса, на предлог Одбора, гласовима две трећине свих народних посланика.

Одбор предлаже Народној скупштини двоструко већи број кандидата од броја чланова Савета који се бирају.

Расписивање јавног конкурса

Члан 46.

Јавни конкурс за избор члана Савета расписује се одлуком председника Народне скупштине најкасније шест месеци пре истека мандата члана Савета.

Ако је члану Савета престала функција пре истека времена на које је изабран, јавни конкурс се расписује у року од 15 дана од дана престанка функције.

Јавни конкурс се објављује у „Службеном гласнику Републике Србије” и најмање једном средству јавног информисања које покрива територију Републике Србије, као и на интернет страници Народне скупштине и Савета.

У случају да се не пријави довољан број кандидата на јавни конкурс, расписује се нови јавни конкурс у року од 15 дана од истека рока за подношење пријава на претходном јавном конкурсу.

Подношење пријаве на јавни конкурс

Члан 47.

Пријава на јавни конкурс подноси се Одбору у року од 15 дана од дана објављивања јавног конкурса у „Службеном гласнику Републике Србије”.

Пријава на јавни конкурс садржи податке о кандидату и доказе о испуњености услова за избор члана Савета. Ближа садржина пријаве уређује се одлуком о јавном конкурсу.

Спровођење јавног конкурса

Члан 48.

Јавни конкурс за избор члана Савета спроводи Одбор.

Одбор испитује пријаве на јавни конкурс и приложене доказе о испуњености услова за избор члана Савета.

Недозвољене, непотпуне и неблаговремене пријаве Одбор одбацује.

Одбор може прибавити податке о кандидату од органа, организација и правних лица у којима је кандидат обављао послове, као и друге податке о кандидату од значаја за избор.

После испитивања уредности пријава Одбор сачињава листу кандидата који испуњавају услове за избор.

Одбор објављује биографије кандидата који испуњавају услове за избор и распоред разговора са њима на интернет страници Народне скупштине.

Одбор на јавној седници, уз учешће опште и стручне јавности разматра пријаве и поднете доказе и обавља разговор са кандидатима са листе из става 5. овог члана.

Разговор са кандидатима директно се преноси путем медија.

Утврђивање предлога кандидата

Члан 49.

На посебној седници Одбор усваја предлог двоструког броја кандидата за избор члана Савета од броја који се бира, који доставља председнику Народне скупштине у року од 90 дана од истека рока за пријаву кандидата.

Предлог из става 1. овог члана Одбор усваја већином од укупног броја чланова Одбора.

Председник Народне скупштине може на образложени предлог Одбора продужити рок из става 1. овог члана за 30 дана.

Седница за избор чланова Савета

Члан 50.

Председник Народне скупштине заказује седницу за избор чланова Савета.

Седница се заказује најраније 15 дана од пријема предлога за избор члана Савета, са тим да се седница мора одржати и окончати у року од 30 дана од дана пријема предлога.

Пре одржавања седнице из става 1. овог члана, Одбор организује јавно слушање ради представљања кандидата, на којем учествују представници опште и стручне јавности.

На седници из става 1. овог члана, Народна скупштина гласовима две трећине свих народних посланика бира чланове Савета.

Комисија за избор чланова Савета

Члан 51.

Ако Народна скупштина не изабере све чланове Савета који се бирају у року из члана 50. став 2. овог закона, преостале чланове, између свих кандидата који испуњавају услове за избор, бира комисија коју чине председник Народне скупштине, председник Уставног суда, председник Врховног суда, Врховни јавни тужилац и Заштитник грађана, већином гласова, у року од 30 дана од дана истека рока за избор од стране Народне скупштине.

Председник Народне скупштине, сазива и председава седницом комисије.

Комисија пре избора члана Савета на јавној седници, разматра пријаве свих кандидата који испуњавају услове за избор.

Комисија обавља разговор са свим кандидатима који испуњавају услове, који је отворен за јавност и директно се преноси путем медија.

Одлука о избору члана Савета доноси се тајним гласањем и мора бити образложена.

 Ако комисија не донесе одлуку у року из става 1. овог члана, расписује се нови јавни конкурс за избор члана Савета за којег није донета одлука о избору.

Комисија, већином гласова, доноси пословник о раду, којим ближе уређује начин рада.

Стручне и административне послове за потребе комисије обавља Народна скупштина.

Објављивање одлуке о избору члана Савета

Члан 52.

Одлука о избору члана Савета кога бира Народна скупштина објављује се у „Службеном гласнику Републике Србије” и на интернет страници Народне скупштине и Савета.

3. Ступање на функцију изборног члана Савета

Члан 53.

Изборни члан Савета ступа на функцију у року од 30 дана од дана објављивања одлуке о избору у „Службеном гласнику Републике Србије”.

Ако је изборни члан Савета изабран пре истека мандата претходном члану Савета, нови члан Савета ступа на функцију у року од 30 дана од дана истека мандата.

Изборни члан Савета ступа на функцију на свечаној седници Савета.

Ако у року из ст. 1. и 2. овог члана изборни члан Савета без оправданог разлога не ступи на функцију сматраће се да није изабран.

Савет доноси одлуку којом се констатује да члан Савета није изабран.

Ако на функцију не ступи члан кога је изабрала Народна скупштина, Савет о томе ~~се~~ обавештава Народну скупштину.

Савет, односно Народна скупштина расписује изборе, односно јавни конкурс за избор члана Савета у року од 15 дана од дана доношења одлуке Савета из става 5. овог члана.

IV. ПРЕСТАНАК ФУНКЦИЈЕ ЧЛАНА САВЕТА

Разлози за престананк фукције

Члан 54.

Председнику Врховног суда функција у Савету престаје престанком функције председника Врховног суда.

Изборном члану Савета функција престаје истеком мандата.

Пре истека мандата изборном члану Савета функција престаје ако сам то затражи, ако буде осуђен за кривично дело на казну затвора од од најмање шест месеци, ако му престане држављанство Републике Србије, ако постане члан политичке странке, ако постане недостојан за вршење функције члана Савета или ако функцију члана Савета не врши у складу са Уставом и законом.

Изборном члану Савета из реда судија функција у Савету престаје и престанком судијске функције.

Изборном члану Савета кога бира Народна скупштина функција у Савету престаје и ако трајно изгуби радну способност за вршење функције члана Савета или испуни опште услове за старосну пензију.

Губитак радне способности за обављање функције члана Савета утврђује се на основу стручног налаза и мишљења овлашћене здравствене установе.

Надлежни суд дужан је да достави Савету правноснажну одлуку о осуди члана Савета на казну затвора од најмање шест месеци.

Одлука о престанку функције члана Савета

Члан 55.

Ако изборни члан Савета сам затражи престанак функције, ако буде осуђен за кривично дело на казну затвора од најмање шест месеци, ако му престане држављанство Републике Србије, ако трајно изгуби радну способност за вршење функције члана Савета или испуни опште услове за старосну пензију, Савет доноси одлуку о престанку функције члана Савета најкасније у року од 15 дана од дана сазнања за разлог престанка функције.

Одлуку о престанку функције из става 1. овог члана Савет доноси и ако је изборном члану Савета из реда судија престала судијска функција.

Одлука по предлогу за престанак функције члана Савета

Члан 56.

Изборном члану Савета функција може престати пре истека мандата ако постане члан политичке странке, ако постане недостојан за вршење функције члана Савета или ако функцију члана Савета не врши у складу са Уставом и законом.

Предлог за престанак функције члана Савета може поднети члан Савета из разлога прописаних ставом 1. овог члана.

Члан Савета против кога је поднет предлог за престанак функције има право да одмах буде обавештен о предлогу, да се упозна са садржином предлога и доказима, да сам или преко пуномоћника пружи објашњење и доказе за своје наводе, као и да те наводе усмено изложи пред Саветом.

Савет одлуком може одбити предлог или усвојити предлог и донети одлуку о престанку функције члана Савета.

Члан Савета против кога је поднет предлог за престанак функције члана Савета изузима се из одлучивања.

Право жалбе Уставном суду

Члан 57.

Против одлуке о престанку функције из чл. 55. и 56. овог закона, члан Савета може изјавити жалбу Уставном суду у року од 15[[5]](#footnote-5) дана од дана достављања одлуке, која искључује право на подношење уставне жалбе.

Уставни суд је дужан да одлуку по жалби из става 1. овог члана донесе у року од 30 дана од дана подношења жалбе Уставном суду.

Жалба из става 1. овог члана одлаже извршење одлуке о престанку функције.

V. АДМИНИСТРАТИВНА КАНЦЕЛАРИЈА

Послови, организација и начин рада Савета

Члан 58.

За обављање стручних, административних и других послова у оквиру Савета образује се Административна канцеларија.

Организација, послови и начин рада Административне канцеларије ближе се уређују актом Савета.

На права и обавезе запослених у Административној канцеларији примењују се прописи који уређују положај државних службеника и намештеника.

Секретар Савета

Члан 59.

Савет има секретара који се поставља на пет година и може бити поново постављен.

Секретара поставља Савет.

Секретар руководи Административном канцеларијом и за свој рад одговоран је Савету.

Секретар има статус државног службеника на положају.

Услови за постављење секретара одређују се актом Савета.

Упућивање судије

Члан 60.

Судија може бити упућен, ради обављања стручних послова, у радна тела Савета.

Решење о упућивању доноси Савет, по прибављеном мишљењу председника суда у коме судија врши своју функцију, уз писмену сагласност судије.

Упућивање може трајати најдуже три године, БЕЗ МОГУЋНОСТИ ПОНОВНОГ УПУЋИВАЊА У САВЕТ.

VI. ПРЕЛАЗНЕ И ЗАВРШНЕ ОДРЕДБЕ

Избор члана Савета кога бира Народна скупштина

Члан 61.

Председник Народне скупштине наредног дана од дана објављивања овог закона у „Службеном гласнику Републике Србије”, расписује јавни конкурс за избор члана Савета из реда истакнутих правника.

Надлежни одбор Народне скупштине дужан је да достави предлог осам кандидата за чланове Савета у року од 30 дана од дана истека рока за пријаву кандидата.

Ако Народна скупштина у прописаном року не изабере све чланове Савета, рок за доношење одлуке комисије из члана 51. овог закона о избору преосталих чланова Савета је 15 дана од дана истека рока за одлучивање Народне скупштине.

Дан конституисања Савета

Члан 62.

Даном конституисања Савета сматра се дан када је одлука о избору свих чланова Савета које бира Народна скупштина објављена у „Службеном гласнику Републике Србије”.

Настављање обављања надлежности

Члан 63.

Постојећи сазив Високог савета судства и Народна скупштина настављају да обављају своје надлежности према судији и председнику суда које имају према законима који важе до конституисања Савета.

Престанак функције члана постојећег сазива Високог савета судства

Члан 64.

Даном конституисања Савета престаје функција члану постојећег сазива Високог савета судства.

Изузетно од става 1. овог члана, члан постојећег сазива Високог савета судства који је изабран из реда судија наставља да обавља функцију као члан Савета, до истека мандата на који је изабран.

Преузимање запослених, права, обавеза, предмета, опреме, средстава за рад и архиве

Члан 65.

Савет даном конституисања од Високог савета судства основаног у складу са Законом о Високом савету судства („Службени гласник РС”, бр. 116/08, 101/10, 88/11, 106/15 и 76/21) преузима запослене, као и права, обавезе, предмете, опрему, средства за рад и архиву.

Избор председника и потпредседника Савета

Члан 66.

Председник и потпредседник Савета бирају се у року од 15 дана од дана конституисања Савета.

Рок за доношење подзаконских аката

Члан 67.

Подзаконски акти прописани овим законом доносе се у року од годину дана од дана конституисања Савета.

Подзаконски акти донети у складу са Законом о Високом савету судства („Службени гласник РС”, бр. 116/08, 101/10, 88/11, 106/15 и 76/21) примењују се до доношења аката из става 1. овог члана, ако нису у супротности са овим законом.

Престанак важења Закона о Високом савету судства

Члан 68.

Даном конституисања Савета престаје да важи Закон о Високом савету судства („Службени гласник РС”, бр. 116/08, 101/10, 88/11, 106/15 и 76/21).

Завршна одредба

Члан 69.

 Овај закон ступа на снагу даном конституисања Савета, изузев одредаба чл. 43. до 53. и чл. 61. до 69. овог закона које ступају на снагу даном објављивања у „Службеном гласнику Републике Србије”.

1. Предлог Радне групе је био да: *против одлуке о удаљењу члан Савета може поднети тужбу Управном суду у року од осам дана од дана достављања одлуке и да је Управни суд дужан да о тужби из става 4. овог члана одлучи у року од 15 дана од дана пријема списа предмета.*  [↑](#footnote-ref-1)
2. Предлог Радне групе је био да месечна накнада за рад у Савету за члана по положају износи 20%, а да увећање основне плате износи: 10% за председника Савета и 5% за потпредседника Савета. [↑](#footnote-ref-2)
3. Предлог Радне групе је да кандидат за члана Савета из реда судија може бити сваки судија *који обавља судијску функцију најмање седам година*. [↑](#footnote-ref-3)
4. Предлог Радне групе је и: да кандидат није члан политичке странке. [↑](#footnote-ref-4)
5. Предлог Радне групе је да рок за изјављивање жалбе Уставном суду буде 30 дана, у складу са чланом 99. Закона о Уставном суду и 194. став 1. Устава. [↑](#footnote-ref-5)